Keskusrikospoliisin Oulun yksikkö on tutkinut syyskuusta 2015 lähtien törkeää laittoman maahantulon järjestämiseen liittyvä rikoskokonaisuutta.

Kansainvälisen rikollisorganisaation epäillään järjestäneen Suomeen laittomasti vuoden 2015 aikana vähintään 87 irakilaisen matkan Irakista Turkin ja Kreikan kautta Suomeen.

– Uhreilla ei ole ollut papereita, tutkinnanjohtaja rikosylikomisario Ari Soronen KRP:n Oulun yksiköstä kertoo.

Salakuljetut ihmiset ovat joutuneet maksamaan rikollisorganisaatiolle 6000 - 8000 Yhdysvaltain dollaria henkilöltä matkastaan Irakista Suomeen.

Toimintaa useassa maassa

Rikollisorganisaation toiminta on ollut ammattimaista ja järjestäytynyttä. Organisaation jäsenillä on ollut erilaisia vastuu- ja tehtäväalueita. Jäseniä on toiminut ainakin Irakissa, Turkissa, Kreikassa, Saksassa ja Suomessa.

– He ovat muun muassa houkutelleet uhreja Irakista. Heitä on kuljetettu Turkin ja Kreikan kautta Keski-Eurooppaan ja Pohjoismaihin ja sitten Ruotsin Haaparannan kautta Tornion järjestelykeskukseen.

He ovat vastanneet myös väliaikaisen majoituksen järjestämistä muun muassa Turkissa ja Kreikassa, venekuljetusten hankkimista Turkin rannikolta Kreikkaan. Organisaatio on vastannut myös matkalippujen hankinnasta ja loppumatkan kuljetuksista Euroopan läpi Ruotsin kautta Suomeen Tornion järjestelykeskukseen.

Vauva kuoli merimatkalla

Merimatka Turkista Kreikkaan on ollut erittäin vaarallinen ja pääsääntöisesti veneet ovat olleet reilusti ylikuormattuja ja osa lisäksi huonokuntoisia. Lokakuun 28. päivä 2015 tällaisella matkalla upposi useampi vene.

– Organisaation järjestämällä matkalla kuoli yhden vuoden ja seitsemän kuukauden ikäinen vauva. Lisäksi lukematon määrä ihmisiä joutui hengenvaaraan, rikoskomisario Ari Soronen kertoo.

Neljä henkilöä vangittuina

Organisaation ammattimaisuudesta kertoo Ari Sorosen mukaan myös, että erään vangittuna olevan hallusta on rajatarkastuksessa löytynyt pimeännäkölaitteet ja useita GPS- laitteita, joissa oli eri matkareittejä Suomeen. Lisäksi organisaatiolla on ollut käytössään väärennettyjä asiakirjoja.

Esitutkinnan aikana selvisi myös, että organisaatio pyrki salaamaan toimintaansa uhkailemalla salakuljetettuja väkivallalla. Useilta salakuljetuilta otettiin myös passit organisaation haltuun ja niitä palautettiin myöhemmin erillistä korvausta vastaan. Lisäksi organisaatiolla on ollut käytössään väärennettyjä asiakirjoja.

– Poliisi tavoitti yhden henkilön Saksasta, kolme heistä on ollut Suomessa aiemmin eli he ovat turvapaikanhakijoita, Ari Soronen sanoo.

Jutussa on epäiltyinä seitsemän henkilöä,joista neljä on neljä vangittuna. Kansainvälistä yhteistyötä tutkinnan aikana on tehty Ruotsin, Saksan, Bulgarian ja Kreikan poliisin kanssa. Juttukokonaisuus lähtee syyteharkintaan Oulun syyttäjävirastoon marraskuun aikana.